ORDE do 19 de febreiro de 2009 pola que se determinan os servizos mínimos dirixidos a garantir os servizos esenciais nas institucións sanitarias do Servizo Galego de Saúde durante a folga convocada polos sindicatos OŽMega e CESM, os días 25, 26 e 27 de febreiro de 2009, que afectará todo o persoal facultativo dependente do Servizo Galego de Saúde e da Consellería de Sanidade.
CONSELLERÍA DE SANIDADE — III. OUTRAS DISPOSICIÓNS — 23/02/2009

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas que presten servizos públicos ou de recoñecida e inaprazable necesidade no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga polos sindicatos OŽMega e CESM para os días 25, 26 e 27 de febreiro de 2009, desde as 0.00 horas do día 25 ás 24.00 horas do día 27, que afectará a todo o persoal facultativo dependente do Servizo Galego de Saúde e da Consellería de Sanidade, outorgada audiencia ao comité de folga,
DISPOÑO:
Artigo 1º
A convocatoria de folga realizada polos sindicatos OŽMega e CESM para os días 25, 26 e 27 de febreiro de 2009, desde as 0.00 horas do día 25 ás 24.00 horas do día 27, que afectará a todo o persoal facultativo dependente do Servizo Galego de Saúde e da Consellería de Sanidade (incluíndo o persoal residente en formación e asimilados) deberá entenderse condicionada ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos á cidadanía.
Tales mínimos responden á necesidade de compatibilizar o respecto ineludible ao exercicio do dereito á folga coa atención á poboación, que baixo ningún concepto pode quedar desasistida polas características do servizo dispensado.
Por iso, mantéñense os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non pode aprazarse sen consecuencias negativas para a saúde.
Entrando na análise pormenorizada dos servizos esenciais, establécense os seguintes criterios reitores na determinación do persoal facultativo necesario para o mantemento deses servizos nas institucións sanitarias de atención primaria e de atención especializada:
A.-Persoal facultativo dependente de atención especializada:
I.-Cobertura do 100% da actividade urxente nos seguintes ámbitos:
-Servizos de urxencias e gardas médicas.
-Quirófanos urxentes para a atención dos usuarios que requiran intervención cirúrxica inaprazable.
-Paritorios.
II.-Cobertura do 100% da actividade nas seguintes áreas:
-Unidades de reanimación.
-Unidades de coidados intensivos, de adultos ou pediátricas e unidades coronarias, se é o caso.
-Área de diálise.
-Área de tratamentos oncolóxicos (radioterapia, hospital de día).
III.-Cobertura da actividade cirúrxica nos doentes, tanto hospitalizados como ambulatorios, con respecto ás patoloxías que poñan en perigo a súa vida ou agraven o seu estado de saúde, en especial procesos neoplásicos.
IV.-Na área de hospitalización establecerase o número necesario para garantir as visitas médicas, a atención indefectible dos doentes hospitalizados e as altas clínicas.
V.-No ámbito de consulta así como as interconsultas dos doentes hospitalizados que o requiran, atenderanse as consideradas como urxentes ou preferentes, a criterio do persoal facultativo. Así mesmo, atenderanse as consultas inaprazables dos doentes oncolóxicos que requiran tratamento citostático e os doentes desprazados.
VI.-Garantirase, así mesmo, a realización de determinacións e probas complementarias urxentes, e as que se refiren aos doentes hospitalizados que, a criterio do persoal facultativo, sexan necesarias e inaprazables, entendéndose incluídas as dos doentes con neoplasias malignas.
VII.-Garantirase a dispensación de sangue, medicamentos e de produtos sanitarios, que ao criterio do facultativo sexan necesarias.
VIII.-Garantirase a atención necesaria a pacientes subsidiarios de hospitalización a domicilio e coidados paliativos.
B.-Persoal facultativo dependente das xerencias de atención primaria:
I.-Cobertura do 100% da actividade urxente.
II.-Os servizos mínimos que se fixan no tramo ordinario de atención prestarán a asistencia urxente ou inaprazable desa unidade calquera que sexa a modalidade da prestación. A determinación dos efectivos realizarase de acordo cos tramos seguintes:
-En centros con catro ou menos profesionais: 1 efectivo facultativo.
-En centros con cinco a oito profesionais: 2 efectivos facultativos.
-En centros con nove a doce profesionais: 3 efectivos facultativos.
-En centros con máis de 13 profesionais: 4 efectivos facultativos.
Artigo 2º
A determinación dos profesionais necesarios de acordo cos criterios anteriores faraa o director/a xerente, debendo estar a súa fixación adecuadamente motivada, mediante a designación nominal e individual, que deberá recaer nos profesionais designados de xeito rotatorio.
Os profesionais necesarios para a cobertura dos servizos mínimos deberán ser publicados nos taboleiros de anuncios do centro, con antelación ao comezo da folga.
O profesional designado como servizo mínimo que desexe exercer o seu dereito de folga, poderá instar a substitución da súa designación por outra/o profesional que voluntariamente acepte o cambio de xeito expreso.
A xustificación debe constar no expediente de determinación de mínimos do hospital e exteriorizarse axeitadamente para xeral coñecemento do persoal destinatario. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Con tales premisas, no anexo desta resolución recóllense o número de efectivos de servizos mínimos para cubrir as xornadas de folga.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios. Os altercados ou incidentes que se produzan serán obxecto de sanción de acordo coas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 19 de febreiro de 2009.
María José Rubio Vidal
Conselleira de Sanidade
Ver referencia pdf "03700D010P094.PDF"
Ver referencia pdf "03700D011P097.PDF"